**Ministru kabineta noteikumu projekta**

**„****Rundāles pils muzeja maksas pakalpojumu cenrādis”** **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Rundāles pils muzeja maksas pakalpojumu cenrādis” (turpmāk – Projekts) sagatavots, lai ar 2018.gada 1.maiju aktualizētu Rundāles pils muzeja (turpmāk – muzejs) maksas pakalpojumu cenrādi.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts sagatavots saskaņā ar Likuma par budžetu un finanšu vadību 5.panta devīto daļu, kas nosaka, ka Ministru kabinets izdod noteikumus par valsts tiešās pārvaldes iestāžu sniegto maksas pakalpojumu cenrāžu apstiprināšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik muzejs nodrošina maksas pakalpojumus atbilstoši Ministru kabineta 2013.gada 1.oktobra noteikumiem Nr.1031 „Rundāles pils muzeja publisko maksas pakalpojumu cenrādis”.Muzeja maksas pakalpojumu cenrādī uzskaitītie pakalpojumi kopš 2015.gada nav pārskatīti. Tomēr laika gaitā ir palielinājies muzeja pakalpojumu klāsts, pārdošanā ieviestas e-biļetes, kā arī pieauguši izdevumi muzeja sniegtajiem pakalpojumiem un palielinājušās pakalpojumu tiešās un netiešās izmaksas, kas veido muzeja publisko maksas pakalpojumu izcenojumus. Muzejs ir sagatavojis jaunu Projektu, kura mērķis ir aktualizēt muzeja publisko maksas pakalpojumu cenrādi, pamatojoties uz patērētāju pieprasījumu un novērotajām tendencēm. Projekts paredz noteikt jaunus muzeja pakalpojumus, kā arī palielinātus un samazinātus izcenojumus muzeja sniegtajiem publiskajiem maksas pakalpojumiem – muzeja pamatekspozīciju, izstāžu un teritorijas apmeklējumam.Ņemot vērā minētos faktus, Projektā būtu jāveic izmaiņas vairāk nekā pusē no normatīvā akta apjoma, tādēļ, atbilstoši Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktam, ir sagatavots jauns Projekts. Projekta 9.punkts paredz atzīt par spēku zaudējušiem Ministru kabineta 2013.gada 1.oktobra noteikumus Nr.1031 „Rundāles pils muzeja publisko maksas pakalpojumu cenrādis”.Muzejā ir īstenota **„Rundāles pils restaurācijas pabeigšanas programma 2010-2014”**, un muzejs aktīvi tuvojas mērķim – Rundāles pils iekļaušanai UNESCO Pasaules kultūras mantojuma sarakstā līdzās citiem unikāliem baroka un rokoko arhitektūras ansambļiem, piemēram, Pēterhofas ansamblim Krievijā, Potsdamas piļu kompleksam Vācijā un Versaļas pils kompleksam Francijā. Arī ārzemju preses izdevumos *„New York Times”* un *„The Daily Telegraph”* Rundāles pils salīdzināta ar Versaļas pili. Muzejs 2015.gadā par pils restaurāciju saņēma nozīmīgāko Latvijas Valsts apbalvojumu kultūras mantojuma nozarē – Kultūras mantojuma Lielo gada balvu.Apkopojot informāciju par ieejas biļešu cenām līdzvērtīgās pilīs citviet pasaulē, jāsecina, ka muzeja biļešu cenas arī turpmāk būs zemākas nekā šajās pilīs. Piemēram, Versaļas pils apmeklējuma cena šobrīd ir 18 *euro* (2014.gadā 15 *euro*), Pēterhofas „Lielās pils” apskate Sanktpēterburgā maksā ap 10 *euro*, Šēnbrunnas pilī Vīnē par Lielā loka apskati jāmaksā 17,50 *euro* (2014.gadā – 14,50 *euro*), bet par Mazā loka apskati – 14,20 *euro* (2014.gadā 11,00 *euro*).Muzejā 2018.gadā noslēgsies pils interjeru iekārtošana un apmeklētājiem muzejā būs pieejami pilnībā restaurēti un iekārtoti 18.gadsimta valdnieku rezidences interjeri. Pirmās atjaunojamo interjeru skices tagadējais muzeja direktors Imants Lancmanis izstrādāja laikā no 1965. līdz 1971.gadam. Aizvadītajos gados muzeja kolekcijas izdevies papildināt ar izciliem mākslas priekšmetiem, tādējādi ievērojami bagātinot pamatekspozīciju, un šis darbs mērķtiecīgi turpinās. Rundāles pils ir kļuvusi par starptautiski atzītu un plaši pazīstamu mākslas, kultūras un tūrisma objektu. Pašlaik Rundāles pilī apskatāmas 45 telpas, kuru interjeri atbilst to izmantošanas veidam un apmēbelējumam 18.gadsimtā. Kopš 2017.gada apmeklētājiem pieejamas vēl divas muzeja telpas ar interesantiem eksponātiem, kas veido pilnīgāku priekšstatu par 18.gadsimta sadzīvi – „Medību kabinets” un „Vannas istaba”. Muzejs īpaši lepojas ar mērķtiecīgi vāktu gleznu kolekciju, kā arī ar 17. un 18.gadsimta mežģīņu, vēdekļu, popūriju, pulksteņu u.c. kolekcijām, kas kļūst arvien bagātīgākas, kādas citur Latvijā pagaidām nav apskatāmas.Kopš 2012.gada Rundāles pilī top Eiropas un Latvijas dekoratīvās mākslas ekspozīcija „No gotikas līdz jūgendstilam”. Tā vērtējama kā atsevišķs dekoratīvās mākslas muzejs ar izciliem mākslas un sadzīves priekšmetiem, no kuriem daudzi ir vienīgie sava veida stila paraugi Latvijā.Lai veidotu iespējami pilnīgāku priekšstatu par vēsturiskajiem stiliem ar piemērotiem eksponātiem, muzejs atbilstoši savām finansiālajām iespējām joprojām izmanto piedāvājumu, ko sniedz Eiropas mākslas priekšmetu izsoļu nami un antikvariāti. Restaurācijas darbos un eksponātu iegādē ik gadu tiek ieguldīti 46 % no muzeja ienākumiem.Muzejs vēlas sniegt kvalitatīvus pakalpojumus mākslas un vēstures cienītājiem, veicināt izglītošanos un personības pilnveidi jebkura vecuma grupas cilvēkiem, ieskaitot dažādu izglītības iestāžu izglītojamos, un neizvirza par mērķi lielu tūristu masu piesaisti, konkurencē ar līdzīgiem Eiropas muzejiem kā līdzekli izmantojot salīdzinoši ļoti zemas cenas.2017.gada jūlijā muzejā bija 68 800 apmeklējumu, tātad dienā vidēji – 2219 apmeklējumu. Tūristu skaitam palielinoties, nākotnē, iespējams, pat nāktos ierobežot apmeklētāju plūsmu, lai neradītu apdraudējumu ekspozīcijām un nezaudētu pakalpojumu kvalitāti. Muzejs ļoti nevēlas sarežģīt apmeklējuma procesu, stingri nosakot apmeklējumu laikus un atsakot grupām, kas ierašanos ir nokavējušas. Pašlaik rezervētā laika neievērošana ir ikdienišķa prakse un daudzas grupas ierodas novēloti dažādu iemeslu dēļ (problēmas ceļā, aizkavēšanās citos objektos utt.). Nereti vērojams, ka aktīvajā tūrisma sezonā daļa apmeklētāju, īpaši rīta stundās un pēcpusdienā, kad pieplūdums ir vislielākais, nevar kvalitatīvi izbaudīt muzeja piedāvājumu, jo ir spiesti pārvietoties pa ekspozīciju cilvēku pūlī un nespēj pienācīgi apskatīt eksponātus vai izlasīt anotācijas. Ieviešot atšķirīgas cenas periodos no novembra līdz martam un no aprīļa līdz oktobrim, muzejs cer veicināt apmeklētāju skaita pieaugumu klusajā tūrisma sezonā un mazināt pieauguma straujumu aktīvajā tūrisma sezonā.Katru gadu, palielinoties jaunatklāto muzeja telpu skaitam, ievērojami pieaug izdevumi, kas saistīti ar apmeklētāju apkalpošanu un infrastruktūras uzlabošanu. Bija nepieciešams papildināt muzejs tehnisko apsardzi ar videonovērošanas iekārtām, pieņemt sezonas darbā vairāk eksponātu uzraugu un telpu apkopēju.Ņemot vērā minētos faktus, Projekts paredz diferencēti paaugstināt pakalpojumu cenas dažām apmeklētāju grupām – vairāk pieaugušajiem, kas ir vislielākā apmeklētāju daļa, mazāk studentiem.Projektā nav plānots paaugstināt telpu nomas maksu, jo kopš pēdējā cenu paaugstinājuma pieprasījums pēc šī pakalpojuma ir samazinājies. Muzejs nevēlas, lai šis pakalpojums kļūtu nepieejams lielākajai Latvijas sabiedrības daļai.Izvērtējot reālo situāciju, turpmāk plānots neiekasēt maksu par fotografēšanu un filmēšanu muzeja ekspozīcijā un izstāžu telpās, lai neierobežotu apmeklētāju iespēju lietot modernās ierīces. Tā tiks mazināta noslodze kasēs un būs iespējams izvairīties no biežajām konfliktsituācijām, kad apmeklētāji mēģina fotografēt/filmēt slepus.Projekts paredz, ka arī turpmāk muzeja apmeklētājiem bez papildu maksas būs pieejami vairāki nozīmīgi pakalpojumi, kas citos muzejos un tūrisma objektos mēdz būt par maksu: stāvlaukumi vieglajām automašīnām un autobusiem, kā arī individuāli slēdzamas dažāda izmēra somu glabātuves. Nākotnē plānots izbūvēt vēl vienu vieglo automašīnu stāvlaukumu.Lai nodrošinātu Ministru kabineta 2016.gada 19.aprīļa noteikumu Nr.238 „Ugunsdrošības noteikumi” prasību izpildi, Projektā iekļautas izmaiņas, kas attiecas uz personu skaita ierobežošanu, kas vienlaikus atrodas konkrētās telpās. Minēto noteikumu 326.punkts nosaka, ka publiskajā objektā cilvēku skaits un tiem paredzēto vietu skaits nedrīkst pārsniegt šajos noteikumos vai būvprojektā noteikto skaitu. Minimālā platība vienam cilvēkam ir 1 m2. Iepriekšējā cenrādī, aprēķinot maksimālo cilvēku skaitu pasākumu norises telpās, nebija ievēroti tobrīd spēkā esošie noteikumi. Lai ievērotu jaunos ugunsdrošības noteikumus un nodrošinātu apmeklētāju drošību un komfortu pasākumu laikā, Projekts paredz turpmāk samazināt maksimālo apmeklētāju skaitu Baltajā zālē no 400 līdz 350 personām, Zelta zālē – no 400 līdz 250, hercoga ēdamzālē – no 150 līdz 120, banketu zālē – no 120 līdz 110, banketu zāles kompleksā – no 400 līdz 300 personām. Lielajā galerijā maksimālais apmeklētāju skaits paliks nemainīgs (100 personu) gan pasākumu, gan konferenču un semināru laikā.Muzeja sniegto publisko maksas pakalpojumu cenrādis ir izstrādāts, ievērojot principu, ka maksa par muzeja publisko pakalpojumu nedrīkst pārsniegt muzeja funkciju veikšanai nepieciešamo izdevumu apjomu. Tātad cenas par sniegtajiem publiskajiem maksas pakalpojumiem ir tikpat lielas kā faktiskās izmaksas, kas saistītas ar pakalpojumu sniegšanu.Lai veicinātu muzeja krājuma, ekspozīciju un izstāžu pieejamību un palielinātu dažādu izglītības iestāžu izglītojamo īpatsvaru muzeja apmeklētāju vidū, arī izglītības un studiju procesa ietvaros, kā arī lai veicinātu muzeja pieejamību daudzbērnu ģimenēm (uzrādot Latvijas Goda ģimenes apliecību „3+ Ģimenes karte” un personu apliecinošu dokumentu vai daudzbērnu ģimenes statusu apliecinošus dokumentus), kā arī izvērtējot muzeja budžeta iespējas un specifiku, Projekta 3.punktā noteiktas apmeklētāju grupas, kas ir atbrīvotas no ieejas maksas. Projekta 3.5.apakšpunktā ir paredzēts atbalstīt valsts veidoto atbalsta programmu daudzbērnu ģimenēm Latvijas Goda ģimenes apliecība „3+ Ģimenes karte”, piedāvājot, uzrādot šo karti un personu apliecinošu dokumentu, vai daudzbērnu ģimenes statusu apliecinošus dokumentus, iespēju bez maksas apmeklēt muzeja Rundāles pils ekspozīciju, tematiskās izstādes un parku. Arī vienai personai, ja tiek uzrādīti daudzbērnu ģimenes statusu apliecinošie dokumenti, apmeklējums būs bez maksas.Projekta 4.punkts nosaka, ka cenrāža 2.4.apakšpunktā minētajiem pakalpojumiem maksu neiekasē no gidiem, kuri vada ekskursiju, plašsaziņas līdzekļu pārstāvjiem, kas atspoguļo norises muzejā (uzrādot preses karti) un muzeja popularitāti veicinošu vizīšu organizatoriem (iesniedzot organizācijas pārstāvja iesniegumu).Lai veicinātu muzeja ekspozīciju pieejamību, Projekta 5.punktā noteikts, ka katra mēneša pirmajā trešdienā atsevišķi muzeja publiskie maksas pakalpojumi noteiktām muzeja apmeklētāju grupām tiek sniegti par pazeminātu maksu.Savukārt Projekta 6. – 9.punktā noteikts, ka atsevišķi muzeja publiskie maksas pakalpojumi muzeja apmeklētājiem tiek sniegti par pazeminātu maksu. Piemēram, Projekta 7.punktā noteikts, ka jaunlaulātajiem un viņu viesiem laulību reģistrācijas dienā noteikta 50% atlaide cenrāža pielikuma 1.1. – 1.4. un 1.8. – 1.13.apakšpunktā minētajiem pakalpojumiem. Pirms pakalpojuma saņemšanas, kasē būs jāuzrāda laulību reģistrācijas apliecība vai protokols par laulības noslēgšanu.Projekta 10.punktā tiek piemērota atlaide apmeklējumiem muzeja noteikto akciju laikā, piemēram, Zinību dienā.Projekta 12.punktā noteikts, ka muzeja rīkoto pasākumu laikā maksu par cenrāža 1. un 2.punktā minētajiem pakalpojumiem neiekasē no muzeja pasākumu mākslinieciskā procesa nodrošinātājiem, goda viesiem, izglītības un kultūras nozares institūciju pārstāvjiem, valsts reprezentatīvās funkcijas nodrošinātājiem un pasākumu atbalstītājiem (sponsoriem) (uzrādot muzeja ielūgumu vai ieejas karti), nepārsniedzot 0,5 % apmeklējumus no kopējā biļešu skaita gada laikā. Minētais regulējums nepieciešams, lai nodrošinātu valsts augstāko amatpersonu, citu amatpersonu, izglītības un kultūras institūciju pārstāvju un muzeja sadarbības partneru, kuri līdzdarbojušies muzeja funkciju un uzdevumu īstenošanā, attīstības veicināšanā un kultūrvēsturiskās vides sakārtošanā, dalību muzeja rīkotajos pasākumos.Lai atvieglotu muzeja iespējas organizēt izglītojošus pasākumus: seminārus un koncertus, Projekta 13.punktā noteikts, ka šādiem pasākumiem apmeklējuma cenu aprēķina pēc faktisko izmaksu tāmes. Organizējot pasākumus, jāpiesaista dažādi resursi, piemēram, semināra sagatavošanai un vadīšanai ir nepieciešami ārštata speciālisti – semināra vadītājs/mākslinieki, kuru pakalpojumiem tiek noteikta līgumcena. Sastādot izdevumu tāmi, tiks ņemtas vērā muzeja pakalpojumu cenu kalkulācijā norādītās tiešās un netiešās izmaksas, piemēram, organizējot koncertu Baltajā zālē, izdevumu tāmē tiks iekļautas muzeja telpu nomas izmaksas.Sekojot pasaules muzeju tendencēm, 2017.gadā muzejs ieviesa e-biļešu tirdzniecību muzeja tīmekļvietnē. Tādēļ Projekta 14.punktā paredzēts piemērot 10% atlaidi par pakalpojumiem, kas saistīti ar muzeja pamatekspozīcijas, izstāžu un teritorijas apmeklējumu, ja par tiem samaksāts, izmantojot e-biļešu tirdzniecības sistēmu muzeja tīmekļvietnē. E-biļešu tirdzniecības izdevumi ir mazāki nekā muzeja kasēs tirgoto biļešu un ar pārskaitījumu apmaksāto biļešu izdevumi, jo ir mazāks biļešu tirdzniecībā iesaistīto darbinieku skaits un materiālu izmaksas.Atsevišķām muzeja pakalpojumu saņēmēju grupām Projektā noteikta pazemināta maksa, ievērojot piederību noteiktām sabiedrības grupām – izglītojamiem, studentiem, izglītojamo grupām (grupā ne mazāk kā 10 skolēnu), ģimenēm – saistībā ar pakalpojuma nozīmību sabiedrībai.Tā kā Latvijas iedzīvotāju maksātspēja ir daudz zemāka nekā ārvalstu tūristiem un pakalpojumu cenas šīm divām grupām nav iespējams diferencēt, parka apmeklējuma cena tiek nedaudz paaugstināta tikai maijā un oktobrī un tikai pieaugušajiem (tagad 1,50 *euro*,pēc palielinājuma2,00 *euro)*. Projekts neparedz paaugstināt ieejas maksu parka apmeklējumam no jūnija līdz septembrim, jo parka noslogojums varētu būt daudz lielāks nekā līdz šim. 2017.gadā (no maija līdz oktobrim) apmeklējumu skaits parkā bija 41 095, no tiem 83,5% – individuālie apmeklētāji. Gandrīz puse no tiem bija vietējie iedzīvotāji. Veicot apmeklētāju aptaujas, secināts, ka vietējie iedzīvotāji labprāt apmeklētu parku vairākas reizes sezonā. Lai arī turpmāk šāda iespēja būtu pieejama, no jūnija līdz septembrim, kad parks ir viskrāšņākais, apmeklējuma cena pieaugušajiem joprojām būs 4,00 *euro*, bet izglītojamiem – 2,00 *euro*. Nemainīga paliek 50% atlaide parka apmeklējumam katra mēneša pirmajā svētdienā.Lielākais cenas kāpums plānots pieaugušajiem par Rundāles pils pamatekspozīcijas apskati, proti, turpmāk par Rundāles pils Mazā vai Lielā loka apskati laikā no novembra līdz martam būs jāmaksā par 2,00 *euro* vairāk (šobrīd Mazais loks – 4,00 *euro*, pēc cenu palielinājuma – 6,00 *euro*; Lielais loks šobrīd – 6,00 *euro*, pēc palielinājuma – 8,00 *euro*). Laikā no aprīļa līdz oktobrim Rundāles pils Lielā un Mazā loka biļetes maksās par 4,00 *euro* vairāk nekā līdz šim (šobrīd Mazais loks – 4,00 *euro*, pēc palielinājuma – 8,00 *euro*, šobrīd Lielais loks – 6,00 *euro*, pēc palielinājuma – 10,00 *euro*).Lai palielinātu izglītības iestāžu ieinteresētību apmeklēt muzeju, Projektā paredzēts pievērst lielāku uzmanību skolas vecuma bērniem, kas apmeklē muzeju mācību iestāžu organizētās ekskursijās. Rundāles pils Mazā un Lielā loka apmeklējuma cenu no novembra līdz martam izglītojamiem grupās plānots samazināt par 1,00 *euro* (Mazā loka apmeklējuma cena šobrīd – 1,50 *euro*, pēc samazinājuma – 0,50 *euro,* Lielā loka – 2,00 *euro,* pēc samazinājuma – 1,00 *euro*). Laikā no aprīļa līdz oktobrim izglītojamiem grupās paredzēts samazināt apmeklējuma cenu par 0,50 *euro* (Mazā loka apmeklējuma cena šobrīd – 1,50 *euro*, pēc samazinājuma – 1,00 *euro,* Lielā loka – 2,00 *euro,* pēc samazinājuma – 1,50 *euro*).Viena no svarīgākajām muzeju mērķauditorijām ir ģimenes ar skolas vecuma bērniem. Muzeja apmeklējums veicina bērna vizuālās uztveres attīstību, iztēli un socializāciju. Tādēļ nav plānots būtiski paaugstināt ģimenes biļešu cenu Rundāles pils apskatei: Lielais loks 2 pieaugušajiem un 2 līdz 4 izglītojamiem par 3,00 *euro* vairāk (tagad 13,00 *euro*, pēc palielinājuma 16,00 *euro*), Lielais loks 1 pieaugušajam un 2 līdz 4 izglītojamiem par 2,00 *euro* vairāk (tagad 10,00 *euro*, pēc palielinājuma 12,00 *euro*). 2012.gadā ģimenes biļete Lielais loks 2 pieaugušajiem un 2 līdz 4 izglītojamiem maksāja 14,23 *euro* (10,00 latu), bet Lielais loks 1 pieaugušajam un 2 līdz 4 izglītojamiem maksāja 9,96 *euro* (7,00 latus).Projektā palielināta maksa par pastāvīgās ekspozīcijas „No gotikas līdz jūgendstilam. Eiropas un Latvijas dekoratīvā māksla 15. – 20.gs.” apmeklējumu pieaugušajiem un pilna laika studentiem par 1,00 *euro* (tagad 3,00 *euro*, pēc palielinājuma 4,00 *euro)*, savukārt izglītojamiem individuāli un izglītojamiem grupās (grupā ne mazāk kā 10 izglītojamiem) cenas netiek mainītas, lai palielinātu iespēju klātienē gūt priekšstatu par vēsturiskajiem stiliem un to nacionālajām īpatnībām. Ekspozīcijas „No gotikas līdz jūgendstilam” telpas iekārto un atver apmeklētājiem pakāpeniski, hronoloģiskā secībā. Pilnībā pabeigtas ekspozīcijas atklāšana plānota 2018.gada 24.maijā. Pašlaik ekspozīcijā apskatāmas 13 telpas, kas aptver laiku no vēlās gotikas līdz bīdermeiera stilam. 2018.gadā atklās jūgendstilam un historismam veltīto ekspozīcijas daļu, līdz ar to ekspozīcija – kopumā 15 telpu – būs pilnībā pabeigta.Projekta pielikuma 2.4.apakšpunktā noteikta cena citiem ar muzeja pastāvīgo ekspozīciju un izstāžu apmeklējumu saistītiem pakalpojumiem, proti, par ekskursijas vadīšanu tūristu grupām sertificētiem gidiem ar Rundāles pils muzeja administrācijas izsniegtām apliecībām. Muzeja administrācija izsniedz personalizētas apliecības (ar vārdu, uzvārdu un fotogrāfiju) sertificētiem gidiem, kuri veiksmīgi nokārtojuši pārbaudes darbu un apliecinājuši savu kvalifikāciju. Muzejam ir tiesības noteikt muzeja izsniegtās apliecības derīguma termiņu, kā arī anulēt apliecību pirms tajā noteiktā termiņa beigām, ja gids ar savu rīcību vai uzvedību jebkādā veidā apdraud muzeja darbību, ēku, muzeja krājuma vai izstāžu eksponātu drošību vai pārkāpj sabiedriskās uzvedības un ētikas normas tādā mērā, kas kaitē muzeja tēlam.Saskaņā ar Muzeja likumu un Ministru kabineta 2006.gada 21.novembra noteikumiem Nr.956 „Noteikumi par Nacionālo muzeju krājumu” un, izvērtējot pieteikumus par atsevišķu muzeja krājuma priekšmetu izmantošanu reklāmas, kino un citos **komerciālos nolūkos** pils teritorijā, Projekts paredz piemērot maksu 2% no muzeja priekšmeta vērtības maksai par 1 uzskaites vienību 1 reizi (Projekta pielikuma 5.punkts). Muzeja Krājumu vērtēšanas komisija nosaka katra priekšmeta vērtību un tā izmantošanas iespējamību.Projekts paredz nepiemērot maksu par atsevišķu muzeja priekšmetu izmantošanu, ja tie tiek izmantoti muzeja reklamēšanas un citos **nekomerciālos nolūkos** pils teritorijā (Projekta pielikuma 6.punkts).Paplašinoties muzeja piedāvājumam, muzeja publisko maksas pakalpojumu cenrādi nepieciešams papildināt ar jauniem publisko maksas pakalpojumu veidiem, kā arī veikt precizējumus esošo muzeja publisko maksas pakalpojumu formulējumā, lai labāk atklātu to saistību ar muzeja funkciju izpildi. Papildus esošajiem muzeja pakalpojumiem publisko maksas pakalpojumu cenrādī ir iekļauti jauni, faktiskajai situācijai un pieprasījumam atbilstoši pakalpojuma veidi.Projekts ir papildināts ar vairākiem jauniem muzeja publisko maksas pakalpojumu veidiem, kas ir saistīti ar muzeja darbības paplašināšanu. Projekts paredz, ka jaunos pakalpojumus varēs iegādāties, izmantojot e-biļešu tirdzniecības sistēmu muzeja tīmekļvietnē.1. **Projekta pielikuma 1.20.apakšpunkts** nosaka jaunu muzeja pakalpojumu – „Dienas biļete Rundāles pils (lielais loks), ekspozīcijas **„No gotikas līdz jūgendstilam. Eiropas un Latvijas dekoratīvā māksla 15. – 20.gs.”,** sarkofāgu izstādes „Pompa Funebris” apskatei, telpaugu kolekciju izstādes oranžērijā un Rundāles pils parka apmeklējumam (jūnijs, jūlijs, augusts, septembris)”. Šo jauno pakalpojuma veidu – „Dienas biļete” pamato cilvēku arvien biežāk izteiktā vēlme iegādāties biļeti, kas ļautu apmeklējuma reizē apskatīt ekspozīcijas, parku un izstādes visas dienas garumā. Projekts paredz, ka pakalpojuma cena pieaugušajiem būs 19,00 *euro,* pilna laika studentiem 15,00 *euro* un izglītojamiem 7,00 *euro*. Veicot izpēti par ieejas biļešu cenām līdzvērtīgās pilīs pasaulē, secināts, ka šāda tipa biļete citos muzejos maksā vairāk, piemēram, Šēnbrunnas pilī – 24,00 *euro,* Versaļas pilī – 20,00 *euro*. Projekts paredz, ka pakalpojums būs pieejams uzreiz pēc cenrāža apstiprināšanas.2. **Projekta pielikuma 1.21.apakšpunkts** nosaka jaunu muzeja pakalpojumu – „Baznīcu mākslas pastāvīgā ekspozīcija (maijs, jūnijs, jūlijs, augusts, septembris)”. Ekspozīcija tiek iekārtota Rundāles pils staļļu kompleksā un tiks atklāta 2018.gada 24.maijā. Ekspozīcija būs apskatāma vasaras sezonā – no maija līdz septembrim. Plānotā cena – 1,00 *euro*.3. **Projekta pielikuma 1.22.apakšpunkts** nosaka jaunu muzeja pakalpojumu – „Dārza svētku apmeklējums”. Rundāles pils ar vēsturisko baroka dārzu ir viens no populārākajiem ārvalstu un vietējo tūristu ceļojumu galamērķiem Latvijā, turklāt ekskluzīva vieta dažādiem reprezentācijas pasākumiem, starptautiskiem mākslas un mūzikas festivāliem. Kopš 2007.gada muzejs organizē Dārza svētkus. Tā ir iespēja satikties dārzu kopšanas profesionāļiem un dārzu mīļotājiem, ģimenēm ar bērniem, ārvalstu tūristiem, muzeja atbalstītājiem un citiem interesentiem. Svētku koncepcija paredz apmeklētājus izglītot (semināri, lekcijas, izstādes, radošās darbnīcas) un izklaidēt (muzikāli un teatrāli priekšnesumi dārzā). Šāda veida pasākums prasa papildu līdzekļus (svētku dekorācijas, mākslinieku honorāri, multimediju iekārtu noma un citi izdevumi). Projekts paredz, ka biļetes cena pieaugušajiem būs 6,00 *euro*, pensionāriem 3,00 *euro*, izglītojamiem 1,00 *euro*.4. **Projekta pielikuma 2.2.apakšpunkts** nosaka jaunu muzeja pakalpojumu –„Muzejpedagoģiskā programma” grupai. Pašlaik muzejā ir izstrādāta viena muzejpedagoģiskā programma, bet nākotnē plānots papildināt šādu programmu piedāvājumu. Plānots, ka 1 nodarbības cena grupai būs 10,00 *euro*.Projekts ir sagatavots atbilstoši Ministru kabineta 2011.gada 3.maija noteikumiem Nr.333 „Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība”.Projekta pielikumā norādītajiem pakalpojumiem, kas saistīti ar muzeja pamatekspozīciju, izstāžu un teritorijas apmeklējumu netiek piemērots saskaņā ar [Pievienotās vērtības nodokļa likuma](http://likumi.lv/ta/id/253451-pievienotas-vertibas-nodokla-likums) [52.panta](http://likumi.lv/ta/id/253451-pievienotas-vertibas-nodokla-likums#p52) pirmās daļas 17.punkta "d" apakšpunktu (sk. noteikumu pielikuma 1.piezīme). Pārējiem Projekta pielikumā norādītajiem pakalpojumiem, kas tieši nav saistīti ar muzeja pamatekspozīciju, izstāžu un teritorijas apmeklējumu, piemēro pievienotās vērtības nodokļa 21% likmi atbilstoši Pievienotās vērtības nodokļa likuma 41.panta pirmās daļas 1.punktam.Ministru kabineta 2010.gada 12.oktobra noteikumu Nr.972 „Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu” 4.punkts nosaka, ka tiesību aktos, saskaņā ar kuriem veicams maksājums valsts budžetā, ir jānosaka norēķinos ar valsts budžetu izmantojamie maksas pakalpojumu veidi. Lai nodrošinātu muzeja publisko maksas pakalpojumu pieejamību sabiedrībai, Projekta 8.punkts paredz noteikt muzejam tiesības iekasēt maksu par publiskajiem maksas pakalpojumiem: (a) ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē; (b) skaidrā naudā muzeja kasē; (c) muzejā ar maksājumu karti maksājumu karšu pieņemšanas terminālī vai citā alternatīvā sistēmā, ja muzejs vai starpniekinstitūcija to tehniski nodrošina. |
| 3. | Projekta izstrādē iesaistītās institūcijas un publiskas personas kapitālsabiedrības | Muzejs, Kultūras ministrija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Muzeja apkopotie dati liecina, ka 2014.gadā, kad noslēdzās Rundāles pils restaurācijas posms projekta **„Rundāles pils restaurācijas pabeigšanas programma 2010 – 2014”** ietvaros, muzeja apmeklējumu skaits bija 258 301, bet jau 2015.gadā apmeklējumu skaits saruka līdz 235 695 (8,8% samazinājums). Kaut arī apmeklējumu skaits kopš 2015.gada pamazām pieaug, šobrīd tas vēl nav sasniedzis 2014.gada apmeklējumu skaitu. 2016.gadā bija 242 988 apmeklējumu (par 5,9% mazāk nekā 2014.gadā). Domājams, ka arī 2018.gadā apmeklējumu skaits joprojām būs mazāks nekā 2014.gadā. Muzeju galvenokārt apmeklē apmeklētāji no Latvijas un ārvalstīm (studenti, izglītojamie, pensionāri u. c. interesentu mērķgrupas).Analizējot apmeklējumus, redzams, ka 2017.gadā Rundāles pili apmeklējuši 12 077 izglītojamie – par 14% vairāk nekā 2016.gadā, kad Rundāles pili apmeklēja 10 615 izglītojamie.Arī ģimeņu apmeklējums 2017.gada pirmajos trijos ceturkšņos, salīdzinot ar to pašu periodu 2015.gadā, ir palielinājies par 8%, un tas ir 12 375 ģimenes. Vislielākās ieguvējas pēc Projekta apstiprināšanas būs tieši šīs mērķgrupas – izglītojamie un ģimenes. Turklāt daudzbērnu ģimenēm muzejā ir bezmaksas apmeklējums.Projekts ietekmēs arī vietējās un starptautiskās tūrisma firmas. Rundāles pils muzeja sadarbība ar tūrisma firmām ir balstīta uz rūpīgi izstrādātiem tūrisma pakalpojumu sniegšanas līgumiem, kur līgumā noteikts, ka tūrisma firmas ir jāinformē par muzeja cenu maiņu vienu mēnesi iepriekš. Lai tūrisma firmas spētu sagatavoties jaunajām cenu izmaiņām, Rundāles pils muzejs šo informāciju tūrisma firmām sniedza 2017.gada 29.decembrī, elektroniski izsūtot informatīvas vēstules, tiklīdz Projekts tika iesniegts Kultūras ministrijā tālākai saskaņošanai. |
| 2. | Tiesiskā regulējuma ietekme uz tautsaimniecību un administratīvo slogu | Pašreizējais sociālekonomiskais stāvoklis valstī ietekmē muzeja apmeklētāju skaitu un ieņēmumus no muzeja sniegtajiem publiskajiem maksas pakalpojumiem. Iegūtie finanšu līdzekļi par muzeja sniegtajiem publiskajiem maksas pakalpojumiem tiks izlietoti muzeja sniegto publisko pakalpojumu faktisko izmaksu segšanai.Muzeja publisko maksas pakalpojumu cenu politika attiecībā uz sociāli vismazāk aizsargātajām personu grupām tiek nodrošināta, nosakot pazeminātu cenu noteiktām apmeklētāju grupām, kā arī nosakot sabiedrības grupas, kurām muzeja pamatpakalpojumi ir pieejami bez maksas.Projektā noteiktās publisko maksas pakalpojumu cenas daudzām apmeklētāju grupām ir vienādas vai pat zemākas kā par līdzīgu pakalpojumu citās iestādēs, tāpat Projektā ir paredzēts muzeja apmeklētājiem izvēlēties savām iespējām atbilstošāko muzeja apskates variantu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2018 | Turpmākie trīs gadi (*euro*) |
| 2019 | 2020 | 2021 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 2 594 470 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 2 594 470 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 2 594 470 | 0 | 0 | 0 | 0 | 0 | 0 |
| 2.1. valsts pamatbudžets | 2 594 470 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Detalizēts aprēķins sniegts anotācijas pielikumā, kurā norādīta publisko maksas pakalpojumu cenu kalkulācija. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | 2017.gadā finanšu resursi muzeja izdevumu segšanai ir 2 594 470 *euro*, tajā skaitā ir ieņēmumi no muzeja maksas pakalpojumiem un citi pašu ieņēmumi, t.i., 1 520 000 *euro* (58,59 % no muzeja resursiem izdevumu segšanai) un valsts budžeta dotācija no vispārējiem ieņēmumiem 1074470 *euro* (41,41 % no muzeja resursiem izdevumu segšanai).2018.gadā finanšu resursi muzeja izdevumu segšanai ir 2 625 587 *euro*, tajā skaitā ieņēmumi no muzeja maksas pakalpojumiem un citi pašu ieņēmumi ir 1 520 000 *euro* (57,89 % no muzeja resursiem izdevumu segšanai) un valsts budžeta dotācija no vispārējiem ieņēmumiem ir 1 105 587 *euro* (42,11 % no muzeja resursiem izdevumu segšanai).Projekta pielikuma tabulas „Pamatojums koeficienta piemērošanai” norādīto koeficientu piemērošana par muzeja telpu un teritorijas nomas pakalpojumiem neradīs muzejam zaudējumus no sniegtajiem maksas pakalpojumiem.Koeficients Nr.1 „Muzeja telpu un teritorijas noma kultūras, izglītības, labdarības un valsts līmeņa reprezentācijas pasākumiem” (koef.0.4) tiek pielietots, jo muzeja telpu nomas izmaksas pretendentiem, kas vēlas muzeja telpās rīkot seminārus, konferences vai citus izglītojošus un kultūras pasākumus, nav finansiāli izdevīgas. Tādēļ, no muzeja viedokļa raugoties, kultūrizglītojoši pasākumi nenodara kaitējumu muzeja telpām, interjeram, eksponātiem, kā arī muzeja teritorijai. Muzeja vide dažādiem kultūras pasākumiem un koncertiem piešķir papildus vērtību un pasākuma apmeklētājiem rada vēlmi Rundāles pili apmeklēt arī ārpus pasākuma. Muzejā ir telpas (piemēram, Banketu zāle, Biljarda zāle u.c.), kurās var rīkot kultūrizglītojošus pasākumus visu muzeja darbības sezonu, netraucējot apmeklētāju kustībai un telpu apskatei. Savukārt ziemas sezonā, piedāvājot organizēt attiecīgos pasākumus tādās Rundāles pils telpās kā, piemēram, Baltā zāle, Lielā galerija, Zelta zāle un Biljarda zāle, muzejs varētu iegūt papildus finanšu līdzekļus, kompensējot finansiāli sarežģīto situāciju nelielā apmeklētāju skaita dēļ.Koeficients Nr.2 „Muzeja telpu un teritorijas noma bērnu pasākumiem” (koef.0.2) ir noteikts bērnu pasākumiem, jo līdzīgi kā kultūras un izglītojošiem pasākumiem, arī bērnu pasākumu organizēšanas pretendentiem ir ierobežotas finanšu līdzekļu iespējas nomāt muzeja telpas. Tādēļ ievērojot to, ka muzeja viena no funkcijām ir izglītošana, tieši bērnu auditorija ir tā, kas īpaši atbalstāma, ar šāda koeficienta pielietošanu, padarot muzeja telpas pieejamākas un veicinot muzeja izmantošanu dažādiem bērnu pasākumiem.Koeficients Nr.4 „Muzeja telpu un teritorijas noma pasākumam līdz 10 personām” (koef.0.6) ir noteikts, jo muzejā ir situācijas, kad pasūtītājs izvēlas muzeja telpas izmantot kādam īpašam sev vai savai ģimenei svarīgam brīdim (saderināšanās, ģimenes pusdienas vai tml.), kurā ir ierobežots dalībnieku skaits. Ņemot vērā to, ka neliels apmeklētāju skaits (līdz 10) nerada būtisku kaitējumu muzeja telpām, interjeriem, eksponātiem, kā arī muzeja teritorijai, salīdzinot ar komercpasākumiem, kuros parasti ir daudz lielāks apmeklētāju skaits, kurus ir sarežģītāk uzraudzīt, tiek piemērots šāds koeficients, lai Rundāles pils būtu pieejamāka arī intīmākiem pasākumiem, bet augstās izmaksas to nepadarītu nepieejamu.Koeficients Nr.13 „Muzeja telpas noma galdu servēšanai un telpu sakārtošanai” (koef.0.2) un koeficients Nr.14 „Muzeja telpas vai teritorijas noma telpas/teritorijas sagatavošanai pasākumam (tehniskais aprīkojums, tehnisko konstrukciju uzstādīšana, telpu/teritoriju izmantošana tehniskām vajadzībām un tml.) un sakārtošanai pēc pasākuma” (koef.0.2) ir noteikts, lai gadījumos, ja nomnieks vēlas telpas īpaši iekārtot, tiek iekasēta telpu nomas maksa par sagatavošanās darbiem nepieciešamo laiku. Koeficienta pielietošana nerada muzejam zaudējumus, jo šajā laikā muzeja telpa netiek aizvērta apskatei un apmeklētāju plūsma netiek ierobežota (tas nozīmē, ka ir ienākumi no ikdienas apmeklētāja un papildus par telpu nomu sagatavošanas laikā). Nomnieks tiek informēts, ka šajā laikā atļauts veikt sagatavošanās darbus, bet aizliegts telpu pilnībā slēgt apskatei. Šādas nomas maksas piemērošana motivē darbu veicējus darboties operatīvi un sagatavošanas darbus veikt pēc iespējas ātrāk. Koeficienta pielietošana sniedz muzejam iespēju maksimāli pagarināt telpu apskates laiku dienās, kad muzeja telpās notiek pasākumi, ļaujot apskatīt visas muzeja telpas.Koeficients Nr.16 „Muzeja telpu vai teritorijas noma tehnisko konstrukciju (skatuves un tml.) veidošanai (salikšanai un novākšanai) pasākumos” (koef.1.5) ir noteikts, ievērojot to, ka skatuves veidošana un novākšana saistīta ar paaugstinātu bīstamību, jo tiek pārvietoti smagi priekšmeti un izmantoti darbarīki, tiek pielietots cenu paaugstinošs koeficients. Skatuves veidošana nav obligāta, lai muzejā notiktu pasākums un koeficienta pielietošana liek pasūtītājam rūpīgāk apsvērt vajadzību izvēlēties šo paaugstinātas bīstamības pakalpojumu.Koeficients Nr.19.1. „Muzeja telpu un teritorijas noma profesionālas filmēšanas vai fotografēšanas vajadzībām – Kultūrvēsturiska raidījuma vajadzībām” (koef.0.6) ir noteikts, lai veicinātu muzeja popularitāti Latvijā un ārzemēs, kā arī atbalstot kultūrvēsturisku un izglītojošu raidījumu veidošanu (muzeja izglītojošā funkcija), līdz ar to radot samazinājumu telpu nomas maksai, organizējot šādu raidījumu veidošanu. Pēc šādu raidījumu noskatīšanās cilvēkiem rodas papildu interese par filmēšanā izmantoto vietu, un tā ir sava veida muzeja reklāma apmeklētāju piesaistīšanai.Gadījumos, kad vienlaicīgi tiek veikti vairāki darbi, piemēram, galdu servēšana un skatuves veidošana, tiek piemērots viens – lielākais koeficients. Piemērs: „Telpu noma kultūras pasākumam Baltajā zālē ar skatuves uzstādīšanu, pēc kura notiek bankets Banketu zālē 70 personām ar galdu servēšanu ”.

|  |  |  |  |  |  |  |
| --- | --- | --- | --- | --- | --- | --- |
| Nr.p.k. | Pakalpojuma veids | Koefi-cients | Mēr-vienība | Dau-dzums | Cena ar PVN(*euro*) | Izmaksas kopā(*euro*) |
| 1. | Telpu noma (Baltā zāle – telpu sagatavošana pasākumam (skatuves salikšana un zāles iekārtošana/novākšana pēc pasākuma)) | 1,5 | 1 stunda | 2 | 750,00 | 1500,00 |
| 2. | Telpu noma (Baltā zāle – kultūras pasākums) | 0,4 | 1 stunda | 1 | 200,00 | 200,00 |
| 3. | Telpu noma (Banketu zāle – galdu servēšana un telpu sakārtošana/ novākšana) | 0,2 | 1 stunda | 2 | 20,00 | 40,00 |
| 4. | Telpu noma (Banketu zāle – 70 personas) | 1,4 | 1 stunda | 3 | 140,00 | 420,00 |
| Kopā (darījumi, kuriem aprēķina PVN) |  |  |  |  | 1785,12 |
| PVN 21% |  |  |  |  | 374,88 |
| **Pavisam apmaksai** |  |  |  |  | **2160,00** |

 |

|  |
| --- |
|   **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
|   **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās muzejs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta muzeja esošo funkciju ietvaros. |
| 3. | Cita informācija | Nav |

Kultūras ministre D.Melbārde

Vīza: Valsts sekretāre D.Vilsone

Ripa 63920607

turisms@rundale.net